ATP30 ปิดตลาดวันนี้ปรับลง 22% ด้วยมูลค่าซื้อขาย 312.49 ลบ.
ATP30 ราคาปิดตลาดอยู่ที่ 1.28 บาท ลบไป 0.36 บาท หรือ 21.95% ราคาสูงสุดที่ 1.57 บาท และราคาต่ำสุดที่ 1.28 บาท มูลค่าซื้อขาย 312.49 ล้านบาท ขณะที่ดัชนีตลาดหุ้นไทยปิดวันนี้บวก 0.58%
28 ส.ค. 2558

ผู้สื่อข่าวรายงานว่า ราคาหุ้นบริษัท เอทีพี 30 จำกัด (มหาชน) หรือ ATP30 ราคาปิดตลาดอยู่ที่ 1.28 บาท ลบไป 0.36 บาท หรือ 21.95% ราคาสูงสุดที่ 1.57 บาท และราคาต่ำสุดที่ 1.28 บาท มูลค่าซื้อขาย 312.49 ล้านบาท ขณะที่ดัชนีตลาดหุ้นไทยปิดวันนี้บวก 0.58%
 
นายปิยะ เตชากูล กรรมการผู้จัดการ ATP30 เปิดเผยว่า พอใจกับราคาหุ้นของบริษัทที่เข้าซื้อขายเป็นวันแรกเมื่อวานนี้ ซึ่งได้รับการตอบรับที่ดีจากนักลงทุน และราคาสามารถปรับขึ้นไปสูงสุดที่ระดับ 2.14 บาท และปิดการซื้อขายที่ระดับราคา 1.64 บาท
โดยในปีนี้บริษัทตั้งเป้าว่าจะมีรายได้อยู่ที่ 270 ล้านบาท เติบโตจากปีก่อนที่มีรายได้อยู่ที่ 235.01 ล้านบาท โดยปัจจุบันบริษัทมีลูกค้าทั้งหมด 22 ราย และมีลูกค้าเดิมประมาณ 3 รายที่อยู่ในขั้นตอนของการเจรจาเพื่อเพิ่มจำนวนรถ ประกอบกับบริษัทยังจะมีลูกค้าใหม่ที่อยู่ระหว่างการพูดคุยอีกประมาณ 3-4 ราย ซึ่งเป็นลูกค้าที่อยู่ในเขตนิคมอุตสาหกรรมชลบุรีและระยอง โดยมีความต้องการใช้รถรับส่งบุคลากรอยู่ที่ประมาณ 30 คัน และคาดว่าจะเซ็นสัญญาภายในปีนี้และจะเริ่มให้บริการเดินรถในปี 2559 และจะสามารถรับรู้รายได้เข้ามาตั้งแต่ปี 2559
นอกจากนี้ ภาวะเศรษฐกิจที่ชะลอตัว มั่นใจว่าไม่กระทบกับบริษัท เพราะมีสัญญาระยะยาวกับลูกค้า โดยเป็นสัญญาระยะยาว 1 ปีประมาณ 25% ของลูกค้าทั้งหมด สัญญาระยะ 3 ปีประมาณ 30% และสัญญาระยะ 5 ปีอีก 45% ซึ่งตลอดระยะเวลา 10 ปีที่ผ่านมา ลูกค้าของบริษัทมีการต่อสัญญาคิดเป็นอัตราถึง 99% และภายใน 5 ปีบริษัทตั้งเป้าว่าจะมีรายได้อยู่ที่ 500 ล้านบาท และมีอัตรากำไรสุทธิ (Net Profit Margin) อยู่ที่ 10% ภายในปี 2561
โดยปัจจุบันบริษัทมีอัตรากำไรสุทธิอยู่ที่ 3-4% และในปี 2559 บริษัทจะมีอัตรากำไรสุทธิอยู่ที่ 5% ซึ่งเงินที่ได้จากการระดมทุนขายหุ้นไอพีโอนั้น บริษัทจะนำไปชำระหนี้เพื่อลดต้นทุนดอกเบี้ย ซึ่งปัจจุบันบริษัทมีดอกเบี้ย 2 ส่วน คือหนี้สถาบันการเงินที่มีอยู่ประมาณ 30 ล้านบาท ซึ่งจะชำระทั้งหมดและทำให้ต้นทุนดอกเบี้ยลดลงกว่าเท่าตัวจากปัจจุบันที่ต้องจ่ายปีละประมาณ 16 ล้านบาท และจะหนุนให้อัตรากำไรสุทธิของบริษัทปรับตัวดีขึ้น สำหรับหนี้ส่วนที่ 2 ของบริษัทจะเป็นหนี้ลีสซิ่งจากการเช่าซื้อรถขนส่งที่มีอยู่ราว 100 ล้านบาท